ঠিক বায়োমেট্রিকস নয়, আঙুলের ছাপ দিয়ে মোবাইল সিম নিবন্ধন প্রথম বাধ্যতামূলক করেছে পাকিস্তান। সর্বশেষ সৌদি আরবেও এ নিয়ম চালুর খবর পাওয়া গেছে। বাংলাদেশে তো অনেক আগে থেকেই চালু আছে সিম কেনার সময় ছবি, আঙুলের ছাপ ও ন্যাশনাল আইডি কার্ডের নম্বর দেয়ার নিয়ম। তদারকি না থাকায় এর যথেচ্ছা অপব্যবহার হয়েছে। ন্যাশনাল আইডি কার্ড আর ছবির মতো বায়োমেট্রিকসের অপব্যবহার হলে কী অবস্থা দাঁড়াবে একবার ভেবে দেখা দরকার। কারণ এমন প্রশ্নের উত্তরে মন্ত্রী, বিটিআরসি ও মোবাইল অপারেটরদের কথার মধ্যে কোনো মিল নেই। দেশের অন্যতম একটি বড় অপারেটর বাংলালিংকের প্রধান বাণিজ্যিক কর্মকর্তা শিহাব আহমাদ বলেন, ‘যে তথ্যগুলো আসে সব তথ্যই এখানে সংরক্ষণ করা হচ্ছে যতক্ষণ পর্যন্ত এটা ভেরিফাই করা না হচ্ছে। ভেরিফাই হওয়ার পর বিটিআরসির নির্দেশনানুযায়ী এগুলো হয় সংরক্ষণ করা হবে অথবা আমরা এটা পরবর্তীতে অন্য কোনো পদ্ধতিতে ডিলিট করে দেবো।’ তারা গ্রাহকদের ব্যক্তিগত তথ্যের নিরাপত্তা দিয়ে থাকেন উল্লেখ করে তিনি বলেন, ‘সংরক্ষণ না করে ভেরিফাই করা সম্ভব না। গ্রাহকদের তথ্য পরিপূর্ণভাবে সংরক্ষণ করা হয় এবং ওইটা প্রটেকশন দেয়া হয়। আমাদের সার্ভার থেকে এটা বাইরে যাওয়ার কোনো সম্ভাবনা নাই।’